Izithelo zokubekezela | News24Izithelo zokubekezelaisithombe: sithunyelweUNkz Ntandokazi Kheswa esehhovisi lakheKUNABANTU okunele kuphele unyaka bengawaboni amaphupho abo efezeka, ikakhulukazi kwezamabhizinisi, bashiye phansi kanti bese kuseduze ukuthi baphumelele.Kanti abafundiswa ukuthi ukubekezela kuhambisana nobukhulu bempumelelo, bagcina behleka bodwa njengoba kusanda kwenzeka kuNkz Ntandokazi Kheswa ongumnikazi wegalaji elisha likaphethiloli lakwa-Engen elisanda kuvulwa kuNandi Drive entshonalanga yeTheku.Indlela elibe nesasasa ngayo ngesikhathi livulwa leli galaji likaphethiloli, iHippo Park Convenience Centre, kutshengise ngokusobala ukuthi lixazulule inkinga yeminyaka ebibhekene nabashayeli bezimoto abaya ezindaweni ezifana noNewlands West, Newlands East nakwezinye ezifanano-Avoca abathe bekuba lukhuni ukufaka uphethiloli egalaji ebelivele likhona ngenxa yemizila yokuphuma umasebezichathile izimoto zabo.Abanikazi bezimoto abakhulume ne-Fever iningi labo okungabashayeli bamatekisi abangathandanga ukudalulwa ngamagama bathe:“Sakushayela ihlombe ukuvulwa kwegalaji ebelivele likhona kodwa bekuba wumthwalo kithina esihlala koNewlands East, Newlands West nase-Avoca ngoba bekudingeka sithathele uma sesithelile noma siqalaze abomthetho ukuthi abekho yini bese siyantshontsha sephula umthetho. Manje asisenayo leyo nkinga ngaleli galaji elisha.”UNkz Kheswa uthe ukuvulwa kwegalaji lakhe kube wukufezeka kwephupho elaqala ngo-2010.Uthe ekuqaleni wayefisa ukusebenza emabhanoyini (flight attendant),nangempela kwathi eseqede izifundo ze-marketing eMangosuthu University of Technology (MUT), waqashwa eSouth African Airways (SAA).Uthe wasebenza iminyaka eyi-12 eminyangweni eyahlukene e-SAA wagcina eseyi V.I.P. Manager eDurban International Airport endala, eyayidume ngokuthi ‘isemabhanoyini’ neya qale yabizwa ngeLouis Botha Airport. “Emva kwale minyaka eyi-12, ngafikelwa wugqozi lokungena emabhizinisini, ngifuna ukubona ezinye izinto enginga zenza empilweni,” kuchaza yena. Uthe washiya sekuvulwa isikhumulo sezindiza esisha, iKing Shaka International Airport eLa Mercy, enyakatho yeTheku.Emva kocwaningo olunzulu azenzela lona ngamabhizinisi, uthe wazijuba ukungena embonini kaphethiloli ngoba umnotho ngeke unyakaze kalula ngaphandle kwawo.Uthe: “Ngabuka ukuthi umnotho udinga intilasipoti, kanti intilasipoti isebenzisa uphethiloli nodizili neminye imikhiqizo kawoyela. Ngamane ngaqunga isibindi ngangena embonini okwakuthiwa ilukhuni, yingakho kugcwele madoda kuphela kuyona.”Uthe wafaka isicelo sokuba yingxenye ngumhwebi wakwa-Engen, kodwa kwadingeka alinde iminyaka eyi-6 yonke ukuthi igalaji liqale ukusebenza.Uthe lude ukhalo oluhambayo ngaphambi kokuthi uthole igalaji lakho.Uthe:“Kudinga umuntu okwazi ukubekezela ngempela, owaziyo ukuthi ufunani emhlabeni.Okumnandi ukuthi ebhizinisini likaphethiloli uqeqeshwa ngokwanele, uqale ukusebenza usuzethemba ngokwanele ugcwele umdlandla.“Ngibonga uNkulunkuklu ngokuvulwa kwaleli galaji.Liwu bufakazi bokuthi uyazifeza izethembiso zakhe. Ngaphezu kokuba ngusomabhizinisi, ngiyisisebenzi somphakathi ukuze ngihlangabezane nezidingo zawo.Yingakho sizitshele nesisebenza nabo ukuthi umgomo wethu ophambili, kuzoba wukugculisa amakhasimende ethu.”Uzishaya isifuba ngokuthi ufunde ezikoleni zaselokishini, eTholisu, eHubhushe naseVukuzakhe.Uthe ngeke nanini akukhohlwe ukubaluleka kokusebenzisa isikhathi ngendlela efanele akufundiswa eVukuzakhe, kusaphethe uDkt I.S. Kubheka ongasekho.“Ngizimisele ukuqhubeka ngivule namanye amagalaji ukuze kuvuleke amathuba emisebenzi amaningi, ngiphakamise negama labantu besifazane ukuthi nabo bayakwazi ukuphatha ibhizinisi ngempumelelo,” ephetha.
